**Forslag til**

**Retningslinjer for søknader om tilskudd til bygging og ombygging av skogsveier i … kommune**

Fastsatt av ... kommune ……2020 med hjemmel i Forskrift om tilskudd til nærings- og miljøtiltak i skogbruket, fastsatt av Landbruks- og matdepartementet 04.02.2004, sist endret ved forskrift 04.10.2017.

Innhold

[1. Bakgrunn 2](#_Toc30415235)

[1.1 Regelverk 2](#_Toc30415236)

[1.2 Informasjonskilder 3](#_Toc30415237)

[2. Krav til søknaden 3](#_Toc30415238)

[2.1 Byggeplan 3](#_Toc30415239)

[2.1.1 Senterlinje 3](#_Toc30415240)

[2.1.2 Detaljkart 4](#_Toc30415241)

[2.1.3 Lengdeprofil 4](#_Toc30415242)

[2.1.4 Tverrprofiler for masseberegning 4](#_Toc30415243)

[2.1.5 Arbeidsbeskrivelse 4](#_Toc30415244)

[2.1.6 Stikkrenneplan 4](#_Toc30415245)

[2.1.7 Spesifisert kostnadsoverslag på grunnlag av mengdeoversikt 4](#_Toc30415246)

[2.1.8 Gjennomføring av bygging 4](#_Toc30415247)

[2.1.9 Avtaler ved fellestiltak 4](#_Toc30415248)

[2.2 Oversiktskart 4](#_Toc30415249)

[2.3 Lønnsomhetsberegning 4](#_Toc30415250)

[2.4 Godkjenning 5](#_Toc30415251)

[2.5 Stikkrenner 5](#_Toc30415252)

[2.6 Byggestart 5](#_Toc30415253)

[3. Prioritering av skogsveier med tilskudd 5](#_Toc30415254)

[3.1 Veistandard 5](#_Toc30415255)

[3.2 Traktorveier 5](#_Toc30415256)

[3.3 Lønnsomhet 5](#_Toc30415257)

[3.4 Skoginteresser i veien 5](#_Toc30415258)

[3.5 Samarbeidstiltak 6](#_Toc30415259)

[3.6 Strekningsvis og punktvis ombygging (flaskehalsutbedring) 6](#_Toc30415260)

[4. Fastsetting av prosentsats for tilskudd 6](#_Toc30415261)

[4.1 Produktivt skogareal 6](#_Toc30415262)

[4.2 Kubikkmasse 6](#_Toc30415263)

[4.3 Veiklasser for bilveier og byggeteknikk 6](#_Toc30415264)

[4.3.1 Helårs bilvei – 1. prioritet 6](#_Toc30415265)

[4.3.2 Bilveier med begrensninger i teleløsnings- og nedbørsperioder – 2. prioritet 6](#_Toc30415266)

[4.3.3 Sommerbilvei for tømmerbil uten henger beregnet for tømmertransport utelukkende i barmarksperioden 6](#_Toc30415267)

[4.4 Byggeteknikk og kvalitet 6](#_Toc30415268)

[4.5 Traktorvei i veiklasse 7 7](#_Toc30415269)

[4.6 Bruer 7](#_Toc30415270)

[4.6.1 Trebruer 7](#_Toc30415271)

[4.7 Lønnsomhet 7](#_Toc30415272)

[4.8 Samarbeidstiltak 7](#_Toc30415273)

[4.9 Tilskuddsnivå 7](#_Toc30415274)

[5. Andre forhold og forutsetninger for tildeling av tilskudd 7](#_Toc30415275)

[5.1 Veiplanlegger 7](#_Toc30415276)

[5.2 Områdeplanlegging 7](#_Toc30415277)

[5.3 Tiltak på deler av skogsveianlegg 8](#_Toc30415278)

[5.4 Avkjøringslommer 8](#_Toc30415279)

[5.5 Driftsveier 8](#_Toc30415280)

[5.6 Minimumskostnad 8](#_Toc30415281)

[6. Frister for innsending og behandling av søknader 8](#_Toc30415282)

[7. Innsending av søknad om tilskudd 8](#_Toc30415283)

[7.1 Søknad fra skogeier(e) 8](#_Toc30415284)

# Bakgrunn

Kommunene får fra 01.01.2020 overført oppgaver med forvaltning av tilskudd til skogsveier og drift med taubane o.a., jf. endringsforskrift fastsatt 04.10.2017 av Landbruks- og matdepartementet med hjemmel i skogbruksloven.

## 1.1 Regelverk

Forskrift om tilskudd til nærings- og miljøtiltak i skogbruket inneholder bl.a. følgende om tilskudd til veibygging, jf. forskriftens § 3, § 5 og § 9:

* Det kan gis tilskudd til nybygging eller ombygging av eksisterende skogsveier når dette bidrar til helhetsløsninger som gir grunnlag for utnyttelse av skog- og utmarksressursene.
* Det kan bare gis tilskudd til veier som er godkjent etter den til enhver gjeldende forskrift om planlegging og godkjenning av landbruksveier (landbruksveiforskriften), eller etter plan- og bygningslovens bestemmelser.
* Veiene skal bygges i samsvar med gjeldende normaler for landbruksveier med byggebeskrivelse, fastsatt av Landbruksdepartementet 1. juni 2013 med endringer august 2016.
* Før anleggsarbeidet settes i gang skal det foreligge en byggeplan som kommunen har godkjent.
* Det er et krav at veien blir vedlikeholdt til den standard som den ble opprinnelig bygd.
* Det kan settes vilkår for utbetaling av tilskudd til det enkelte tiltak, vilkårene må være i samsvar med tiltakenes formål.
* Ved fellestiltak skal det foreligge en skriftlig avtale mellom deltakerne om fordeling av kostnader og ansvar i forbindelse med tiltakets gjennomføring, og evt. vilkår som blir knyttet til senere oppfølging og vedlikehold.
* Det kan fastsettes søknadsfrist når det er hensiktsmessig ut fra prioritering av tilskudd.
* Utgifter til planlegging som står i rimelig forhold til kostnadene med tiltaket, kan inngå i tilskuddsgrunnlaget.
* Minst 10 % av tilskuddet holdes tilbake inntil arbeidet er fullført og sluttregnskapet er godkjent.

Behandling og prioritering av søknadene skal samtidig foregå ut fra forskriftens formål, jf. forskriftens § 1 som inneholder følgende:

«Formålet med tilskudd til nærings- og miljøtiltak i skogbruket er at det ut fra regionale og lokale prioriteringer blir stimulert til økt verdiskaping i skogbruket, samtidig som miljøverdier knyttet til biologisk mangfold, landskap, friluftsliv og kulturminner i skogen blir ivaretatt og videreutviklet.»

## 1.2 Informasjonskilder

Informasjon om planlegging, søknader om bygging, søknader om tilskudd og gjennomføring av bygging mv. er tilgjengelig på følgende nettsteder:

* Landbruksdirektoratet – [www.landbruksdirektoratet.no](http://www.landbruksdirektoratet.no)
* Skogkurs – [www.skogsvei.no](http://www.skogsvei.no)

# Krav til søknaden

Søknad om tilskudd til veibygging skal skrives på skjema LDIR-903 (SLF-903) utarbeidet av Landbruksdirektoratet (LDIR) [www.landbruksdirektoratet.no](http://www.landbruksdirektoratet.no), jf. [lenke til skjema LDIR-903](https://www.slf.dep.no/no/dokumenter/skjema?q=&servicekey=9472).

Søknaden skal inneholde følgende:

## 2.1 Byggeplan

Byggeplan for skogsveien skal godkjennes av kommunen og legges ved søknaden om tilskudd. Byggeplanen skal inneholde viktige detaljer for gjennomføring av prosjektet, byggekvalitet og kostnader. Krav til innholdet og detaljeringsgraden i byggeplanen vil variere med størrelsen og vanskelighetsgraden av prosjektet, jf. krav til byggeplan på skjema LDIR-903 Søknad om tilskudd til veibygging.

En byggeplan skal inneholde arbeidsbeskrivelse, oppgave over planlagt tykkelse på bærelag og evt. forsterkingslag og avrettingslag, massekvalitet, massesortiment og spesifisert kostnadsoverslag. «Normaler for landbruksveier med byggebeskrivelse» fra Landbruks- og matdepartementet er å oppfatte som minimumskrav i de enkelte veiklassene, mens byggeplanen i tillegg skal ta hensyn til lokale forhold og byggeteknikk. Bruer skal inneholde nødvendige skisser og tegninger av brukar og bru og angi lengde og bygges og dimensjoneres i samsvar med typetegninger for bruer på landbruksveger utgitt av Skogkurs, Statens Vegvesens Håndbok 185 og Inspeksjon av bruer på landbruksveier – Håndbok (utgitt av Skogkurs).

Byggeplan som ligger til grunn for søknaden om tilskudd bør være utarbeidet av veiplanlegger eller personer med tilsvarende kompetanse, skal kvalitetssikres av kommunen og inneholde følgende:

### 2.1.1 Senterlinje

For nyanlegg: Stukket senterlinje i terrenget, dokumentert og inntegnet på kart.

For ombygginger: Stukket senterlinje kun der hvor veien fraviker eksisterende trasé.

### 2.1.2 Detaljkart

Kart med veiens beliggenhet på detaljkart i målestokk 1:10 000 eller større.

### 2.1.3 Lengdeprofil

Lengdeprofil kan unntas fra byggeplanen for veier uten kritiske stigningsforhold. Med kritiske stigningsforhold menes stigninger nærmere maksimal tillatt stigning enn 2 %. På rette strekninger under 60 meter kan lengdeprofil unntas uavhengig av stigning.

### 2.1.4 Tverrprofiler for masseberegning

For mindre anlegg kan det gjøres unntak fra denne bestemmelsen.

### 2.1.5 Arbeidsbeskrivelse

Detaljert arbeidsbeskrivelse kan erstattes av generelt tverrprofil med angivelse av massekvaliteter og lagtykkelse for bærelag og evt. forsterkingslag og avrettingslag for hele veien eller for de enkelte strekninger med lik oppbygging og byggemetode.

### 2.1.6 Stikkrenneplan

Stikkrenneplanen skal angi plassering av stikkrenner, dimensjon og skråstilling på detaljkart.

### 2.1.7 Spesifisert kostnadsoverslag på grunnlag av mengdeoversikt

Spesifisert kostnadsoverslag skal fylles ut på regneark eller skjema utarbeidet av Fylkesmannen i Vestfold og Telemark (jf. [www.fylkesmannen.no/nb/vestfold-og-telemark](http://www.fylkesmannen.no/nb/vestfold-og-telemark)) eller annet oppsett med spesifikasjoner tilsvarende skjemaene «Anbud for utførelse av skogsveianlegg» (utgitt av Skogkurs) og «Normalkontrakt for utførelse av skogsveianlegg» (utgitt av Skogkurs).

Kostnadsoverslag ut fra byggekostnad pr. løpemeter (l.m.) kan brukes der denne kostnaden kan fastsettes ut fra byggemetode, byggeplan med spesifisert mengde, enheter og lokalt prisnivå.

### 2.1.8 Gjennomføring av bygging

For gjennomføring av skogsveiprosjekter er det nødvendig med byggeledelse med oppfølging av prosjektet underveis. Person eller foretak som er ansvarlig for byggeledelse skal merkes av i søknaden, enten dette er veiplanlegger, foretak eller annen person.

2.1.9 Avtaler ved fellestiltakNår veger bygges som fellestiltak skal det foreligge en skriftlig avtale mellom deltagerne om fordeling av kostnader og ansvar i forbindelse med tiltakets gjennomføring. I tillegg skal det settes vilkår for hvordan oppfølging og vedlikehold av vegen skal følges opp.

## 2.2 Oversiktskart

Kart i målestokk 1:50 000 med avmerket skogområde som veianlegget omfatter, hele nytteområdet eldre veier i eller nær området, veiens startpunkt (merkes 0) og veiens endepunkt (merkes X), jf. også søknadsskjema LDIR-903 for detaljert inntegning.

## 2.3 Lønnsomhetsberegning

Lønnsomhetsberegning skal minimum inneholde økonomisk resultat av veibyggingen ut fra forventede inntekter av tømmer i veiens dekningsområde fratrukket driftsutgifter og veikostnader. For lønnsomhetsberegning brukes forslag til enkelt regneark for lønnsomhet ved bygging og ombygging av skogsveianlegg utarbeidet av Fylkesmannen i Vestfold og Telemark ([www.fylkesmannen.no/nb/vestfold-og-telemark](http://www.fylkesmannen.no/nb/vestfold-og-telemark)) eller annen beregning.

## 2.4 Godkjenning

Godkjenning av søknad om bygging eller ombygging av skogsveien skal foreligge før tildeling av tilskudd.

## 2.5 Stikkrenner

Stikkrenner skal dimensjoneres etter nedbørs- og avrenningsforholdene ved minst 25 – 50 årsflommen (Q 25 -50) i det aktuelle området. Minste tillatte indre diameter settes til 400 mm siden Vestfold og Telemark inneholder nedbørrike områder og store deler av skogsbilveinettet er knyttet til bratt terreng. I risikoområder for løsmasseskred er det viktig å bruke kort avstand mellom stikkrenner, rør med tilstrekkelig dimensjoner og samtidig søke å opprettholde naturlige vannveier. Det kan unntaksvis tillates indre diameter ned til 300 mm i kystnære områder øst i regionen uten fare for skred, med korte lier, begrensede nedbørsfelt og med lav fare for skader som følge av flom og nedbør.

## 2.6 Byggestart

Bygging av nye og ombygging av skogsveier skal ikke være påbegynt før søknad om tilskudd er behandlet av kommunen. Kommunen kan i spesielle tilfeller gi forhåndsgodkjenning til igangsetting av byggearbeidene når søknad om tilskudd med byggeplan foreligger.

# Prioritering av skogsveier med tilskudd

... kommune legger spesielt vekt på følgende forhold for prioritering av søknader om tilskudd til bygging av skogsveier, jf. forskriftens § 3:

## 3.1 Veistandard

Skogsbilveier prioriteres med tilskudd, og bilveier med høy bæreevne for transport med tømmerbil med henger hele året (forutsatt at veien er fri for is og snø) gis høyest prioritet. Dette er landbruksveier i veiklasse 3 og 4, skogsbilveier som skal tåle trafikkbelastning av tunge kjøretøy, høy utkjøringsintensitet fra skogsdrifter med stor mengde tømmer og som gir permanente veier med lavere framtidige vedlikeholdskostnader.

## 3.2 Traktorveier

Det kan gis tilskudd til helårs traktorveier, veiklasse 7, med viktig adkomstfunksjon. Med viktig adkomstfunksjon menes adkomstveier (basveier) som dekker et helhetlig skogområde for én eller flere skogeiendommer og planlegges brukt for årviss drift av skogen.

## 3.3 Lønnsomhet

Skogsveier som ikke gir grunnlag for regningssvarende drift på kort eller lang sikt, inkludert veiens byggekostnader, skal normalt ikke tildeles tilskudd.

## 3.4 Skoginteresser i veien

Andel skogbruksinteresser i skogsveien prioriteres med tilskudd framfor andre landbruksinteresser. Skogsveier som blir mulig å bygge som følge av bidrag fra andre interesser kan prioriteres dersom andre interesser ikke legger vesentlige begrensninger på bruk av veien til skogbruk og skogsdrift, og økonomisk drivbar skog utgjør en viktig del av veiens dekningsområde.

Skogbruksinteresser utgjør tilskuddsgrunnlaget for skogsveien.

## 3.5 Samarbeidstiltak

Hovedadkomstveier og fellesanlegg med flere interessenter kan prioriteres med økt tilskuddssats når disse veiene er strategisk viktige for å utløse skogbruksaktivitet.

## 3.6 Strekningsvis og punktvis ombygging (flaskehalsutbedring)

Strekningsvis og punktvis ombygging av eksisterende veier som ellers tilfredsstiller kravene til aktuell veiklasse kan prioriteres med tilskudd.

# Fastsetting av prosentsats for tilskudd

Tilskuddsbeløpet beregnes ut fra en fastsatt prosentsats for det enkelte veianlegg. Prosentsatsen kan variere mellom de enkelte år avhengig av søknadsmengde og tilgjengelige midler for Vestfold og Telemark. Følgende forhold legges vekt på ved fastsetting av størrelsen på prosentsats for tilskuddet:

## 4.1 Produktivt skogareal

Størrelsen på produktivt skogareal i veiens dekningsområde.

## 4.2 Kubikkmasse

Kubikkmasse i hogstklasse 4 og 5, eldre produksjonsskog og hogstmoden skog, i veiens dekningsområde.

## 4.3 Veiklasser for bilveier og byggeteknikk

Tilskuddsprosenten fastsettes for de ulike veiklasser etter følgende prioritet:

### 4.3.1 Helårs bilvei – prioritet 1

Helårs bilvei med høy standard som skal kunne trafikkeres med lass hele året og når veien er fri for is og snø. Dette er skogsbilveier som bygges i samsvar med veiklasse 3 og 4 etter Normaler for landbruksveier. En helårs bilvei skal tåle stor trafikkbelastning av tunge kjøretøyer i perioder med intensiv utkjøring av tømmer og bygges eller ombygges med sprengt fjell både for forsterking av underbygning og i veikroppen, og samtidig framstår som varig tiltak.

### 4.3.2 Bilveier med begrensninger i teleløsnings- og nedbørsperioder – prioritet 2

Bilvei som skal kunne trafikkeres med lass hele året med begrensninger i teleløsningsperioden og i perioder med spesielt mye nedbør. Dette er skogsbilveier beregnet for moderat til lavt trafikkgrunnlag.

### 4.3.3 Sommerbilvei for tømmerbil uten henger beregnet for tømmertransport utelukkende i barmarksperioden

Veiklasse 5 må bare bygges på steder der det ikke er teknisk mulig eller økonomisk forsvarlig å bygge en høyere veistandard. Denne veiklassen skal bare brukes i unntakstilfeller.

## 4.4 Byggeteknikk og kvalitet

Skogsveier bygd med bærelags- og slitelagskvalitet av knust fjell på enten fjellskjæring, steinfylling eller duk/geonett gis prioritet ved fastsetting av tilskuddsprosent.

## 4.5 Traktorvei i veiklasse 7

Det kan gis tilskudd til helårs traktorveier i veiklasse 7 med viktig adkomstfunksjon for tilstøtende skogareal. Veien skal være varig og kunne brukes av lassbærer hele året.

## 4.6 Bruer

Ombygging av bruer på eksisterende skogsbilveinett prioriteres med tilskudd.

### 4.6.1 Trebruer

Bruk av tre som byggemateriale i bruer vil bli prioritert mht. tilskuddsnivå.

## 4.7 Lønnsomhet

Skogsveier der tilskudd bidrar til adkomst og drift av større sammenhengende skogområder med eldre og hogstmoden skog med god lønnsomhet, prioriteres mht. tilskuddsnivå. Nyanlegg og ombygging av skogsveier med særskilt høy lønnsomhet prioriteres lavere.

## 4.8 Samarbeidstiltak

Skogsveier hvor planlegging og bygging gjennomføres som fellestiltak gis prioritering ved fastsetting av tilskuddsprosent.

## 4.9 Tilskuddsnivå

Følgende tilskuddsnivå brukes som retningsgivende ved fastsetting av tilskuddsprosent:

|  |  |
| --- | --- |
| **Tiltak** | **Prosentsats** |
| Helårs bilvei – stor trafikkbelastning med tunge kjøretøyer | 30 – 50 % |
| Bilveier med begrensninger i teleløsnings- og nedbørsperioder | 20 – 40 % |
| Ombygging av bruer på skogsbilveier | 40 – 60 % |
| Traktorveier | 20 – 30 % |

# Andre forhold og forutsetninger for tildeling av tilskudd

## 5.1 Veiplanlegger

I vedtaket om godkjenning av bygging av skogsveier kan kommunen sette vilkår om at det skal brukes godkjent veipanlegger ved utarbeiding av byggeplan.

Kommunen kan sette av midler til dekning av inntil ett dagsverk pr. veianlegg uavhengig av om veien blir bygget eller ei.

Kostnader til veiplanlegging utover ett dagsverk kan inngå i kostnadsgrunnlaget for beregning av tilskudd.

## 5.2 Områdeplanlegging

Ved større områdetiltak kan inntil tre dagsverk av veiplanlegger dekkes for utarbeiding av områdeplan for skogsveier innenfor planområdet.

## 

## 5.3 Tiltak på deler av skogsveianlegg

Tiltak som ombygging av del av skogsvei, som heving av bæreevne over strekning, utbedring av kurve, avkjørsel, stigning, veibredde, stikkrenne, bru mv. kan tildeles tilskudd dersom øvrig del av veianlegget har tilfredsstillende standard og vedlikehold, og tiltaket for øvrig oppfyller formål med tilskudd til veibygging.

## 5.4 Avkjøringslommer

Det kan gis tilskudd til avkjøringslommer fra offentlig vei der formålet er opplasting av tømmer. Med avkjøringslomme menes her avkjørsel med vendehammer, avkjørsel inn til rundkjøring eller enveis avkjørsel inn til og ut fra lunneplass. Avkjøringslommer bygges så både tømmer lunnes og tømmerbil laster tømmer i sikker avstand fra offentlig vei. For avkjøringslommer legges det vekt på at planleggingen skjer i samsvar med veimyndighetene.

## 5.5 Driftsveier

Driftsveier gis ikke tilskudd.

## 5.6 Minimumskostnad

Minimumskostnad for søknad om tilskudd til bygging og tiltak på skogsveier settes til kr 80 000. I særlige tilfeller ved punktopprusting kan dette fravikes.

# Frister for innsending og behandling av søknader

Frist for innsending av søknadene til kommunene det enkelte år:

…. [dato]

Søknader sendt etter … [dato] behandles løpende.

# Innsending av søknad om tilskudd

## 7.1 Søknad fra skogeier(e)

Skogeier sender søknad om tilskudd med nødvendige vedlegg til kommunen. Der det er flere interessenter i veien, skal søknad om tilskudd være signert av alle interessentene.

Søknad om tilskudd med vedlegg sendes til kommunen gjennom elektronisk dokumentutveksling eller på e-post til:

til:

... kommune

Postadresse: …

Postnr. / Sted

E-postadresse: …

Kommunen gir svar innen 3 uker etter mottatt søknad på når denne blir behandlet og evt. andre forhold ved søknaden som har betydning for den videre behandling av saken.